
JAYCI LEE

EN SANG OM HEMMELIGHETER

Miniserie: Klassiske toner

 


Vakre toner fra strykeinstrumenter, hett begjær og forbudt kjærlighet skaper søt musikk i miniserien Klassiske toner. Dette er første del.

 

Jayci Lee skriver vittige, sensuelle historier hver gang hun får en ledig stund. Hun bor i California med sin høye, mørke, kjekke ektemann, to energiske gutter og en hund som er så søt at den stadig distraherer henne når hun skriver. Hun har hele tiden hodet fullt av flotte helter og vakre, freidige heltinner som kjemper om plassen.

På grunn av alle bøkene som krever å bli skrevet, er hun nå forfatter på heltid og har trukket seg tilbake fra jobben som forsvarsadvokat. Hun elsker mat, vin og reiser, og det gjør tilfeldigvis karakterene hennes også. Bøker har alltid vært en stor hjelp for henne til å vokse, drømme og leges, og hun håper at bøkene hennes kan være til hjelp for deg også.


Til mine kjære svigerforeldre.

Støtten deres betyr alt for meg. Takk.


PROLOG

Den årlige middagen hos familien Neiman var ikke noe Joshua Shin var vant til. Han var mer vant til lange timer på kontoret og lengre timer ved pianoet. Men bestefaren følte seg ikke bra og hadde bedt ham om å delta i hans sted. Han kunne ikke nekte sin halabuji noe som helst. Han hadde forgudet den mannen hele livet.

Så han hadde gått med på det, vel vitende om at middagen var et innsamlingsarrangement for Foreningen of Southern California – og at det var en sjanse for at hun skulle opptre i kveld. Etter ti år kunne han fremdeles ikke tenke på henne uten at det stakk i hjertet.

Idet han passerte smijernsportene til Beverly Hills-eiendommen, kom et georgiansk herskapshus til syne, strålende opplyst i skumringen. Joshua manøvrerte Teslaen sin inn i rekken av eksklusive biler i oppkjørselen og overlot bilen til en av parkeringsvaktene.

Han fikk et champagneglass i hånden da han kom inn. Gjestene minglet i den store, runde hallen før de gikk videre til ballsalen. Men angsten gjorde Joshua temmelig asosial. Han nikket høflig til de andre gjestene og gikk inn i ballsalen, der han fant seg en plass nær de smaragdgrønne draperiene i et av vinduene som gikk fra gulv til tak.

Han lot blikket sveipe over rommet på jakt etter et ansikt han hadde drømt om altfor ofte. Til hans … lettelse var hun ikke å se. Det var usannsynlig at Angie Han skulle være en av de nærmere hundre musikerne i foreningen. På den annen side ville musikerne ha blitt vist inn gjennom serviceinngangen og forvist til de bakre rommene, så selv om hun var her, ville han ikke kunne se henne før forestillingen.

Irritasjonen skar i ham ved tanken på at hun ble behandlet som en annenrangs borger, men han stoppet seg selv. Hva i helvete angikk det ham hvordan hun ble behandlet? Hun hadde vært ute av livet hans i ti år, og han ville at det skulle forbli slik.

«Mr. Shin», sa en kjølig, kultivert stemme bak ham.

«Ja?» Joshua snudde seg og fikk øye på en gråhåret mann.

«Jeg er Timothy Pearce, administrerende direktør for kammermusikkforeningen», sa han. «Jeg er overrasket over at bestefaren din ikke er her i kveld. Han liker disse små, intime konsertene.»

«Han beklager at han gikk glipp av det og sendte meg i hans sted.»

«Vel, du er hjertelig velkommen.» Mannen vurderte tydeligvis om han ville være en like sjenerøs giver som bestefaren. «Vi er alltid glade for å se den yngre generasjonen slutte seg til den klassiske musikken.»

«Jeg deler bestefars kjærlighet til musikk.» Joshua så ingen grunn til ikke å berolige ham. Han hadde tenkt å donere slik bestefaren ville ha gjort. «Apropos det, hva har du på programmet for kveldens opptreden?»

«Du kan glede deg til en godbit.» Timothy Pearce smilte fornøyd. «Hana Trio skal spille for oss.»

Han strevde for å skjule sjokket. Angie var cellist i ensemblet, med de to søstrene sine på fiolin og bratsj. Han hadde vært klar over muligheten, men tanken på å treffe henne i kveld fikk det til å svimle for ham.

«Du har vel hørt om dem?» Den andre mannen la hodet på skakke da stillheten ble litt for lang. «Det er en fenomenal stryketrio.»

«Ja, selvfølgelig», sa han høflig. «Jeg gleder meg til å høre dem spille.»

«Det var en fornøyelse å treffe deg, og jeg håper du vil nyte resten av kvelden.» Direktøren gikk bort for å hilse på et jovialt eldre par som nettopp hadde kommet inn i ballsalen.

Det Joshua sa om sin kjærlighet til musikk var sant, men det gikk mye dypere enn som så. Det var en gang en tid da musikken var hele livet hans.

Han var så oppslukt av minner at det tok en stund før han la merke til at gjestene var på vei ut av ballsalen. Han fulgte etter flokken til en imponerende vinterhage. Lysene i glasstaket glitret mot den mørknende himmelen, og de elegante lampene rundt omkring ga rommet en innbydende atmosfære.

Da folkemengden foran ham spredte seg for å ta plass, kom den provisoriske scenen i den andre enden av rommet til syne. Det var da han så henne. Angie. Alt annet smeltet bort, og den eneste lyden han kunne høre, var hjertet som dunket.

I løpet av de årene de hadde vært fra hverandre, hadde hun gått fra å være en vakker jente til å bli en fantastisk vakker kvinne. Det svarte, silkemyke håret hun pleide å sette opp i skjødesløse hestehaler, lå blankt og skinnende over skuldrene hennes. Ansiktet var blitt litt smalere, noe som fremhevet kinnbena og ga de myke ansiktstrekkene en forlokkende skarphet. Han klarte ikke å ta blikket fra henne. Heldigvis var øynene nedslått, de slanke armene og de lange, grasiøse fingrene hennes lå over celloen mens hun stemte instrumentet sammen med søstrene sine.

Joshua stilte seg ved dørkarmen, bak en høy, frodig plante. Noen av de forbipasserende kastet nysgjerrige blikk på ham, men de satte seg snart ned. Det ble stille i salen, og konserten begynte.

De første tonene ga ham gåsehud. Angie hadde vært en talentfull og lovende musiker på college. Han hadde hørt på Hana Trios debutalbum da han besøkte bestefaren, så han visste at de spilte vakkert … men å høre dem live var noe helt annet. Tro mot navnet sitt – Hana betyr én på koreansk – spilte de som en enhet, og resultatet var utsøkt.

Han lukket øynene og lot musikken skylle over seg og jevne ut de skarpe kantene av de voldsomme følelsene. Han følte ingenting for Angie Han. Ikke engang sinne. Raseriet, smerten og … lengselen som fylte ham, var bare ekko fra fortiden. Det hadde ikke vært lett, men han hadde kommet over henne for lenge siden. Denne sentimentaliteten lignet ikke ham.

Joshua klappet i takt med publikums rungende applaus. Han holdt seg delvis skjult bak planten da trioen reiste seg og bukket. Han var latterlig. Hun var musiker, og han var der som støttespiller for kammermusikkforeningen. Hvis hun så ham, ville han hilse høflig på henne som en gammel bekjent og gå videre med livet sitt. Med et irritert sukk gikk han bort fra dørkarmen og sluttet seg til resten av gjestene i vinterhagen.

«Mine damer og herrer.» Timothy Pearce hevet stemmen for å bli hørt over den ivrige praten, og Joshua ga ham pliktskyldigst oppmerksomhet. «Jeg vil takke det fantastiske ekteparet Neiman for at de er vertskap for denne middagen. Og jeg vil takke hver og en av dere for at dere er her. Dere kan fortsette å nyte og fremme vakker kammermusikk som kveldens opptreden med Hana Trio, ved å gi en sjenerøs donasjon til kammermusikkforeningen.»

Joshuas følelse av at noen iakttok ham, ble stadig sterkere mens direktøren snakket. Han snudde langsomt på hodet og oppdaget Angies store, forferdete øyne. Hun var blek, og munnen var lett åpen som om hun nettopp hadde gispet.

Da øynene deres møttes, holdt Joshua pusten. Nei, han nektet å gi henne så mye som en flik av følelsene sine. Han holdt blikket hennes et lite sekund til og nikket så vidt. Så vendte seg mot Pearce igjen i tide til å høre slutten på talen hans.

Den hjertelige applausen ebbet ut, og summende stemmer fylte rommet. Ubevisst søkte Joshuas blikk mot henne igjen, men han skimtet bare ryggen hennes da hun forlot vinterhagen gjennom døren som førte ut til hagen. Skuffelsen strømmet gjennom ham før den ble avløst av irritasjon. Han angret ikke på at han ikke hadde snakket med henne. Han var ikke i humør til stive høflighetsfraser.

Da gjestene gikk mot spisesalen, stoppet Joshua Timothy Pearce for å gi ham en sjekk. Han hadde kommet for å høre konserten. Bestefaren hadde ikke noe imot at han lot være å spise sammen med en gjeng fremmede. Da han hadde tatt farvel med direktøren, gikk han gjennom den store, folketomme hallen mot ytterdøren.

«Joshua», sa en lav stemme fra gangen.

Han snurret rundt da han hørte navnet sitt. Angie tok et par nølende skritt inn i hallen, men stoppet lenge før hun nådde ham.

«Hva vil du?»

«Jeg ville bare si hei.» Hun vred hendene før hun slapp dem ned langs siden og knyttet dem nervøst. «Jeg ville bare vite om du har det bra.»

«Om jeg har det bra?» Han lo bittert. «Du forventer vel ikke at jeg skal svare på det?»

«Jeg er så lei for det, Joshua», sa hun og så ned i gulvet.

Joshua gikk bort til henne. Plutselig var hun så nær at han kunne kjenne varmen fra kroppen hennes. Han ble stående som lammet og stirre ned på henne. Ingen av dem rørte seg. Spenningen økte til det uutholdelige etter hvert som sekundene gikk. En svak latter i det fjerne rev ham ut av transen.

«Du får ikke vite om jeg har det bra. Du får ikke si unnskyld», snerret han. «Den retten mistet du da du forlot meg for ti år siden.»

Det var som om en kniv ble vridd rundt i hjertet hans da en enkelt tåre trillet nedover kinnet hennes, og han hatet henne for det. Han hatet henne for at hun fikk ham til å ønske å tørke bort tåren og ta henne i armene sine. For at hun fikk ham til å ønske seg ting han aldri kunne få igjen.

Han snudde på hælen og gikk ut av huset uten å se seg tilbake. Hun betydde ingenting for ham lenger.


1

To måneder senere

Etter å ha øvd med søstrene sine, skyndte Angie seg til parkeringsplassen ved colleget der de leide et klasserom for å øve. Hun hadde et møte med Janet Miller, den kunstneriske lederen for kammermusikkforeningen.

Hun låste opp bilen og åpnet bakdøren – den lille bilen hadde ikke nok bagasjeromsplass til celloen – mens hun nynnet på en melodi. Melodien hadde surret i hodet i flere uker, men hun hadde ikke klart å plassere den. Kanskje det var noe moren pleide å synge for henne da hun var liten. Det var en så fin melodi. Da hun hadde fått instrumentet inn i baksetet, vinklet akkurat passe slik at hun fortsatt kunne se gjennom bakruten, satte hun seg i førersetet og kjørte ut fra parkeringsplassen.

Hun ble urolig da hun tenkte på møtet med Janet. Foreningen slet med å holde seg flytende etter pandemien. Alle konserter, innsamlingsarrangementer og hjemmekonserter for de største giverne, hadde opphørt med nedstengningen, noe som betydde at mye av finansieringen også hadde stoppet opp. Hadde det ikke vært for de mest dedikerte velgjørerne, ville de mange musikerne i foreningen allerede stått uten et hjem. Nå som den nye sesongen bare var noen måneder unna, håpet hun at ting etter hvert ville gå tilbake til det normale – hva nå enn det betydde i disse dager. Men situasjonen kunne være mer alvorlig enn hun hadde trodd.

Hun kom frem til Janets kontor og parkerte rett utenfor.

«Så hyggelig å se deg», sa Janet og omfavnet henne hjertelig.

«Det er godt å se deg også.» Angie gjengjeldte klemmen.

Noen ganger hadde hun hatt lyst til å slutte med musikken fordi hun ikke trodde hun hadde talent nok til å lykkes. Men mentoren hennes hadde alltid vært der og minnet henne på at hun hadde talentet, lidenskapen og drivkraften til å lykkes som musiker. Hun ville ikke vært der hun var i dag uten Janet.

Venninnen førte henne bort til den koselige sittegruppen. «Vil du ha noe å drikke?»

«Nei takk», sa Angie med et snev av utålmodighet. Hjertet hennes begynte å slå raskere, ivrig etter å finne ut hva dette møtet handlet om. «Fortell meg hva som foregår.»

«Foreningens økonomiske situasjon er enda verre enn vi først hadde trodd. Den kommende sesongens suksess er avgjørende for foreningens overlevelse. Styret antydet på forrige møte at hvis vi ikke får til den beste sesongen noensinne, kan det være slutten for foreningen.»

«Sånn uten videre?» hvisket hun.

«Ja.» Janet så ned på hendene sine.

Janets nøling fortalte Angie at de dårlige nyhetene var mer enn som så. «Og?»

«Og Timothy vil at du og søstrene dine skal be faren deres om hjelp», sa mentoren motvillig.

«Men … han sluttet å støtte foreningen da jeg brøt kontakten med ham», stotret hun.

«Jeg vet det. Jeg hater å be deg om dette, men jeg forstår også hva Timothy mener. Hver eneste donasjon øker sjansen for at vi overlever. Og faren din pleide å være en av våre beste donatorer.»

Angie så ut av vinduet på gatene og bygningene som stekte i Los Angeles-solen. «La meg tenke på det.»

Hun kunne ikke si nei til mentoren sin, uansett hvor mye hun ønsket det. Og foreningens skjebne handlet ikke bare om henne. Søstrene hennes og alle de andre musikerne ville lide sammen med henne.

«Det er alt jeg kan be om.» Janet strakte ut hånden og tok forsiktig tak i hånden hennes. «Takk skal du ha.»

«Selvsagt. Jeg vil gjøre mitt for å redde foreningen.» Hun klemte hånden til Janet og reiste seg. «Jeg skal la deg fortsette å jobbe.»

Hun gikk til parkeringsplassen med tunge skritt. Faren ville aldri støtte foreningen fordi det var den som var Angies levebrød – hennes uavhengighet. Selv om søstrene hennes hadde et bedre forhold til ham, ville han ikke gi etter for dem heller hvis det betydde at han måtte hjelpe henne også.

Men hun var jo nødt til å prøve.

Da hun satte seg i bilen, tok hun frem mobiltelefonen fra vesken og slo farens nummer før hun mistet motet. Han svarte etter fjerde ringetone.

«La meg gjette», sa faren. «Du vil ha noe fra meg.»

Hun knuget hånden rundt telefonen i sinne og ydmykelse. Hun la stoltheten til side og sa: «Kammermusikkforeningen trenger din hjelp.»

«Og hvorfor skulle jeg hjelpe dem?» Han hørtes nesten ut som om han kjedet seg.

«Mamma støttet dem da hun levde,» sa hun stille.

Det ble en lang pause, og så sa han med sliten stemme: «Kom hjem, Angie. Jeg skal donere til dem hvis du slutter med det barnslige opprøret ditt og kommer hjem igjen.»

Halsen strammet seg av følelser – det var fem år siden hun hadde snakket med faren – men det var ikke et barnslig opprør å forlate hjemmet. Hun nektet å gi ham muligheten til å kontrollere livet hennes igjen.

«Det er ikke hjemmet mitt lenger. Jeg skal finne en annen måte å hjelpe foreningen på.

Hun dro hjem med tungt hjerte. Hjemmet var en liten ettromsleilighet i utkanten av Los Angeles sentrum. Den var gammel og lå i et ikke helt bra nabolag, men den betydde mer for henne enn et herskapshus kunne gjort. Det var hennes første virkelige sted som var bare hennes.

Moren hadde kjempet mot kreften i fem lange år, og Angie var glad for at hun hadde vært ved hennes side. Men da moren var borte, orket hun ikke å leve med den krevende faren og den konstante påminnelsen om hva han hadde fått henne til å gjøre. Selv ikke trusselen hans om å slå hånden av henne, var nok til å hindre henne i å flytte ut. Hun ville ikke ha pengene hans. Hverken da eller nå.

Hun manøvrerte bilen inn på den trange parkeringsplassen. Etter å ha sjekket postkassen, tok hun den knirkende heisen opp og gikk bortover den lange dunkle korridoren. Da hun endelig kom frem til leiligheten sin, følte hun seg utmattet. Likevel satte hun celloen omhyggelig på plass før hun sank sammen på sofaen og trakk bena oppunder seg.

«Hjemme.» Hun smilte fornøyd.

Den gamle bygningen var hva den var, men hun hadde gjort leiligheten så varm og koselig som hun kunne med sitt begrensede budsjett. Hun hadde kanskje overdrevet litt med bordlamper og gulvlamper, men hun elsket å ha mange lyskilder. Det ga en lun atmosfære. Fargerike puter og pledd og en samling bilder og trykk på veggene gjorde det til et koselig hjem.

Men smilet bleknet snart. Det stille og rolige livet hun hadde strevd for å skape, var blitt forstyrret av den usikre fremtiden til foreningen … og et spøkelse fra fortiden. Det som skjedde under middagen hos familien Neiman to måneder tidligere, trengte seg uten forvarsel inn i tankene hennes, og Angie knep sammen øynene da hun tenkte på det sinte blikket hans. Selv etter to måneder var det smertefullt å tenke på det. Han hadde bekreftet hennes verste frykt. Joshua Shin hatet henne.

Hun hadde overbevist seg selv om at hun hadde lagt det bak seg. At hun hadde glemt hvordan hun knuste både hans og sitt eget hjerte da hun forlot ham. Men å se ham etter alle disse årene, hadde fått de gamle følelsene til å virvle opp igjen. Å holde følelsene tilbake, hadde vært den eneste måten hun kunne fortsette livet uten ham på. Men nå …

Nei, det hun følte, var anger over det som kunne ha vært. Ikke noe mer. Hun kunne ikke fortsatt være interessert i ham. Han hatet henne. Det kunne aldri bli noe mellom dem. Den sjansen hadde hun forspilt for ti år siden. Hun tørket utålmodig bort tårene og trakk pusten skjelvende. Hun hadde ikke tid til å dvele ved fortiden når nåtiden krevde all hennes oppmerksomhet.

Faren ville bare hjelpe foreningen hvis Angie gikk med på betingelsene hans, men hun kunne ikke kaste bort uavhengigheten hun hadde jobbet så hardt for å oppnå. Dessuten ville ikke donasjonen hans alene være nok til å redde foreningen. Hva skulle hun gjøre? Med et tungt sukk satte hun seg opp og sa: «Alexa, spill KUSC.»

Hun trengte selskap av klassisk musikk i kveld. Og en god kopp te. Etter en rask tur på kjøkkenet satte hun seg i sofaen med et dampende krus og nøt roen som musikken ga henne.

Et nytt verk av komponisten som bare var kjent som A.S., fylte rommet. Han hadde gjort sitt inntog på den klassiske musikkscenen for noen år siden, og hans mesterlige verk og mystiske identitet gjorde ham til et fenomen over natten. Angie pleide å like det hun hørte når musikken hans kom på radioen.

I neste øyeblikk sperret hun opp øynene og gispet.

«Nei, det kan det ikke være», hvisket hun og førte fingrene til leppene. Hun var sikker på at det var melodien hun hadde nynnet ustanselig de siste månedene. Men hvordan kunne det være mulig hvis dette var første gang hun hørte komposisjonen?

Hun lastet raskt ned stykket til spillelisten sin og spolte febrilsk frem til den delen som hadde vekket minnene hennes. Så spilte hun det på nytt. Igjen og igjen.

Kanskje det hadde noe å gjøre med at hun hadde sett Joshua igjen etter alle disse årene. Noe hadde vekket melodien i henne, og hun husket endelig hvor hun hadde den fra. Det var melodien han hadde spilt for henne på college da han sjenert fortalte henne at han komponerte en cellokonsert til henne. Det var hennes melodi.

Hun hadde oppdaget en hemmelighet som ugjenkallelig knyttet henne til Joshua. For den samme melodien som han hadde spilt for henne den gangen, kom ut av høyttalerne hennes akkurat nå. Han var geniet bak de anonyme stykkene. Han var A.S.

Og nå vet jeg det.

Angie spratt opp fra sofaen. Blodet dunket i ørene. Hun visste hvordan hun skulle redde foreningen. Og Joshua Shin kom til å hate henne for det. Men hva så? Han kunne ikke hate henne mer enn han allerede gjorde.

 

Joshua snurret rundt i stolen og stirret ut av vinduet uten egentlig å se den vidstrakte utsikten over Los Angeles fra kontoret i 48. etasje. Med et oppgitt sukk dro han fingrene gjennom det allerede rufsete håret.

Dusinvis av rapporter og forslag ventet på godkjenning, men konsentrasjonen var helt ødelagt. Han hadde ikke sovet ordentlig på to måneder, og denne natten var ikke noe annerledes. Han gikk fra den ene drømmen til den andre – eller kanskje det var minner. Han klarte ikke å fastslå om han husket eller drømte, men han var sikker på at Angie Han hadde vært i fokus.

Bare ett øyeblikk med henne – det kan ikke ha vært mer enn fem minutter – og han kunne ikke slette henne fra tankene. Pokker heller. Hvordan kunne han tillate henne å ha slik kontroll over ham etter alle disse årene? Hun hadde allerede tatt for mye fra ham. Han hadde brukt seks år av livet sitt på å unngå å komponere musikk på grunn av henne. Han hadde mistet en viktig del av seg selv fordi det hadde gjort for vondt.

Han snudde seg tilbake mot skrivebordet og gikk tilbake til rapporten han hadde sett på. Av ren og skjær dumdristighet gjennomgikk han ytterligere fire rapporter og et forslag, før Angie invaderte tankene hans igjen. Hun hadde spilt så vakkert. En gang hadde han drømt om å skrive en cellokonsert til henne, slik at hun kunne fremføre musikken hans for hele verden. Nå holder det. Han var ikke en forelsket tjueåring lenger.

Han var visepresident for driften i Riddle Incorporated, et selskap for elektroniske komponenter som ble startet av bestefaren hans. Han skulle etter planen bli ny administrerende direktør om noen måneder. Over ni hundre ansattes levebrød hvilte på hans skuldre. Han kunne ikke kaste bort tiden på å dagdrømme om en gammel flamme. Og det var alt hun var.

Han vendte oppmerksomheten tilbake til jobben og klarte å holde den der. Konsentrasjonen ble først brutt da telefonen ringte. Lettere irritert over avbrytelsen trykket han på høyttalerknappen. «Ja, Janice?»

«Unnskyld at jeg forstyrrer, men en Angie Han er her for å treffe deg», sa assistenten hans. «Jeg ba henne om å avtale et møte og komme tilbake en annen gang, men hun insisterer på å vente. Hun sa at dere gikk på college sammen.»

Joshua var vantro. Det var ikke nok at hun hadde okkupert tankene og drømmene hans de siste to månedene. Nå måtte hun dukke opp personlig. Skulle han sende henne bort? Han skyldte henne ingenting. Han trengte ikke å treffe henne. Men kunne han holde ut å ikke vite hvorfor hun kom? Helvete heller.

«Send henne inn.»

Han knyttet hendene og holdt blikket festet på døren. Det dunkende hjertet kunne han ikke gjøre noe med, men han satte opp en likeglad mine.

Hun kom inn med haken høyt hevet og så ut som om hun var klar til kamp. Da blikket hennes møtte hans, flakket det bort, men bare et øyeblikk. Hun vendte raskt blikket mot ham igjen og gikk bort til skrivebordet hans.

Han viftet tilfeldig med hånden mot en av gjestestolene, og hun satte seg ned uten et ord. Han forsøkte å ignorere hvor vakker hun var i de smale, svarte buksene og den myke, rosa blusen. Hun var nær nok til at han kunne kjenne vaniljeparfymen hennes – den samme duften som hun hadde brukt for ti år siden. Kroppen hans husket det altfor godt, og det gikk en skjelving gjennom ham. Hadde hun brukt den med vilje? Og hvorfor skulle hun det?

«Hei, Joshua.» Den myke, melodiske stemmen hennes føltes som et varmt kjærtegn.

«Hva gjør du her?»

«Etter middagen hos familien Neiman …» Hun trengte ikke å fortsette for at han skulle huske møtet deres i selskapet. Den samme følelsen av begjær og sinne rørte seg i ham nå. «Jeg visste at du ikke ville gå med på å treffe meg hvis jeg prøvde å be om et møte.»

«Du har ikke svart på spørsmålet mitt», sa han skarpt.

Hun så raskt ned før hun møtte blikket hans igjen. «Jeg har et forslag til deg.»

«Hva skulle du kunne foreslå for meg? Du gjorde det klart at du ikke ville ha noe med meg å gjøre da du dro for å beskytte det dyrebare fondet ditt.»

«Jeg kan ikke forandre på det som skjedde mellom oss. Jeg skulle ønske jeg kunne forklare …» sa hun nesten hviskende. «Men jeg kan forsikre deg om at dette forslaget er rent forretningsmessig.»

«Kom deg ut.»

Da hun ikke gjorde noe forsøk på å gå, snudde han stolen mot vinduene for å understreke at samtalen var over.

«Jeg vet hvem du er.» Stemmen hennes var så myk at han sannsynligvis hørte feil. Likevel kjente han et illevarslende sug i magen.

Han snudde seg langsomt mot henne igjen: «Hva sa du?».

«Jeg vet det. Jeg vet at du er A.S.»

«Hvem i helvete er A.S.?» snøftet han og anstrengte seg for å skjule panikken. Det var umulig. Ingen visste det. Ikke engang bestefaren. «Jeg vet ikke hva du driver med, men jeg tror jeg ba deg om å gå.»

Det siste han forventet, var at hun skulle synge. Men hun sang. Hun nynnet temaet til det siste stykket hans, og som en bris som blåste gjennom vinduet, kom minnet tilbake til ham med forbløffende klarhet. Hvordan kunne han ha glemt det?

Det var hennes melodi. Den første spiren til konserten han hadde drømt om å skrive til henne. Men den drømmen hadde dødd med kjærlighetssorgen. Det var i hvert fall det han hadde trodd. På en eller annen måte hadde den dukket opp igjen som et av temaene i det siste stykket hans. Hvordan kunne han unngå å gjenkjenne det? Fordi det ikke lenger var hennes. Melodien var bare en del av et av verkene hans. Den hadde ingenting med henne å gjøre.

«Nå er det nok», sa han.

Angie så på ham med smale øyne og et lite triumferende smil om munnen. «Du er A.S.»

Ok, det var ingen vits i å lyve. «Og hva har du tenkt å gjøre med den saftige godbiten?»

«Vær så snill. Ikke ta det ille opp.» Hun bet seg i leppen og rødmet. Det triumferende smilet forsvant. «Jeg trenger bare din hjelp.»

«Hvis du er her for å drive med utpressing, kan du i det minste innrømme det», sa han kaldt. «Forventer du at jeg skal gi deg noe i bytte mot tausheten din?»

«Jeg forstår ikke engang hvorfor tausheten min er verdt noe for deg», sa hun med ustø stemme. «Hvorfor må du komponere i hemmelighet?»

Til tross for at han spilte nonchalant, fikk han ikke puste ordentlig. Til å begynne med hadde han holdt identiteten sin hemmelig for å unngå konflikt med faren, som aldri hadde godkjent at han satset på musikken. Men nå sto familiens arv på spill.

Hvis styret fant ut at Joshua var komponist på si, kunne det påvirke beslutningen om å utnevne ham til ny administrerende direktør. Konkurrenten hans, Nathan Whitley, ville ha stor glede av å vifte med det som et bevis på at Joshua ikke var like dedikert til Riddle som han var. Bestefaren og faren hans ville bli knust hvis karrieredirektøren slo ham ut av stillingen.

«Det er ikke akkurat den typen informasjon jeg ville delt med utpresseren min. Eller hva?» Han lente seg tilbake i stolen og sa foraktelig. «Prøver du å samle mer ammunisjon til å bruke mot meg?»

«Jeg kommer ikke til å avsløre hemmeligheten din», sa hun. «Men jeg trenger hjelp.»

«Og jeg har ingen grunn til å hjelpe deg uten det pressmiddelet.»

«Kammermusikkforeningen står overfor en økonomisk krise, og den kommende sesongen kan være avgjørende for oss. Jeg vil gjerne gi A.S. i oppdrag på vegne av foreningen, å komponere et nytt stykke som vi kan urfremføre på premierekvelden. Det vil gi oss det løftet vi trenger for å få fart på sesongen og tiltrekke oss den oppmerksomheten vi trenger.»

«Du har ikke tenkt å avsløre for verden at jeg er A.S.?»

«Nei, ikke i det hele tatt.» Hun møtte blikket hans og holdt det, og han trodde henne. Hun hadde alltid vært tvers igjennom ærlig. Han var ganske sikker på at hun fremdeles var det.

«Da er svaret nei.» Han stålsatte seg da han så skuffelsen hennes. Hvis hemmeligheten hans var trygg, ville han ikke risikere å ha mer kontakt med henne. Hun var ikke lenger en trussel mot hjertet hans, men han begjærte henne med en intensitet som han ikke ville sette på prøve. Bare det at hun satt her på kontoret hans, var et sjokk for systemet. Å tilbringe mer tid sammen med henne var uaktuelt. «Men jeg er ikke uten sympati for kammermusikkforeningens situasjon. Jeg kan gi en donasjon til …»

«Jeg vil ikke ha pengene dine», avbrøt hun skarpt. Etter å ha trukket pusten dypt, fortsatte hun rolig. «Pengene vil ikke hjelpe oss så langt. Men et samarbeid mellom A.S. og kammermusikkforeningen vil skape den oppmerksomheten vi trenger for å gjøre den kommende sesongen til en suksess. Det vil øke billettsalget og skaffe nye givere.» Hun lente seg fremover i stolen. «Det vil blåse nytt liv i foreningen.»

«Svaret mitt er fortsatt nei», sa han og ignorerte skyldfølelsen. Han hadde ikke tenkt å be om unnskyldning for avgjørelsen sin. Hun hadde ingen rett til å be ham om tjenester.

Angie reiste seg rolig fra stolen, og han fulgte etter. Hun åpnet den lille vesken sin og tok frem et enkelt, elegant visittkort. «Dette er mobilnummeret mitt. Ring meg hvis du ombestemmer deg.»

Han tok kortet fra henne og sa bestemt: «Det kommer jeg ikke til å gjøre.»

Hun forlot kontoret hans akkurat slik hun kom inn, med rak rygg og høyt hevet hode, og etterlot seg en duft av vanilje. Han hadde gjort det rette. Det kom ikke på tale å samarbeide med henne på noen som helst måte. Så hvorfor følte han seg som en drittsekk?

 

Joshua brukte resten av dagen på å glemme Angie. Selskapet hos Neimans og besøket hennes i dag var bare et lite problem. Hun var ute av livet hans, og slik skulle det forbli. Så hvorfor kunne han ikke få hjertet til å slå saktere? Det var bare en fysisk reaksjon på en uventet hendelse. I morgen hadde han glemt alt om henne.

En del av ham ønsket å innrømme nederlaget og erkjenne at han kastet bort tiden på å kverne om dette besøket. Men den staere siden av ham insisterte på at han fortsatt kunne få gjort mer arbeid, så han ble sittende ved skrivebordet og stirre tomt på dataskjermen helt til solen gikk ned.

Da mobiltelefonen ringte, ble han lettet over avbrytelsen. «Hallo, mamma.»

«Hei, gutten min.» Hun mislyktes totalt med å høres munter ut.

«Hva er i veien?» Han rettet seg opp i stolen.

«Kan ikke en mor ringe sønnen sin bare for å prate litt?» Stemmen hennes skalv. Nå var han virkelig bekymret.

«Kan ikke en mor bare si sannheten til sønnen sin uten å gjøre ham livredd?» sa han med et snev av irritasjon, og angret umiddelbart. «Unnskyld, mamma. Fortell meg hva som foregår.»

«Ikke bli for urolig. Bestefar fikk hjerteinfarkt. Tilstanden er stabil nå. Han er innlagt på Cedars-Sinai Medical Center. Vi snakkes når du kommer hit.»

Frykten ilte gjennom ham.  «Jeg drar nå.»

